Fil-ġimgħat li ġejjin tiħux qata' jekk tkun għaddej minn ħdejn l-Università, il-park tal-familja ta' Ta'Qali, ħdejn l-Esplora fil-Kalkara jew fil-Belt Valletta u tara tal-linja ġejja lejk mingħajr xufier. Serraħ moħħok! M'għandekx għalfejn tibbukkja appunatament għal għajnejk jew tiċċekkja l-livell ta' alkoħol fis-sistema tiegħek għax sewwa tkun qed tara. Il-Ministru Ian Borg, il-Ġimgħa ħabbar li flimkien mal-Università ta' Malta u Transport Malta se jiġu introdotti tal-linja jsuqu waħedhom fuq bażi esperimentali. Malta se tkun qiegħda tingħaqad ma' Spanja, in-Norveġja u ċ-Ċina li diġà bdew jesperimentaw b'dawn ix-xarabanks. Dawn ix-xarabanks se jkunu qegħdin jużaw l-intelliġenza artifiċjali. Huma se jkunu mgħammra b'sistema ta' netwerk biex tikkomunika ma' vetturi oħra u tisgura li jkun hemm trasport sigur. Dawn ix-xarabanks minkejja li jsuqu waħedhom jista' jkun li jkun hemm persuna biex jekk jiġri xi ħaġa tkun tista' tikkontrolla hi. F'Oslo ġie rrappurtat li dawk li użaw dawn ix-xarabanks ħassewhom siguri meta rikbu dawn il-karozzi imma ssuġerew li jkun hemm titjib. In-Norveġja għandha l-akbar numru ta' karozzi jaħdmu bl-elettriku fid-dinja (15%). Borg qal li dawn il-karozzi se jkunu qed iżidu s-sigurtà fit-toroq għax jeliminaw il-possibilità li jkun hemm żball uman kif ukoll jitnaqqsu l-emmissjonijiet, il-problema ta' parkeġġ u inqas tnaġġis fl-arja. Dan il-proġett huwa mmirat li jnaqqas it-traffiku f'żoni urbani kif ukoll li joffru liċ-ċittadini trasport sigur u nadif. Il-General Manager tal-Malta Public Transport Konrad Pulè u l-Kap Eżekuttiv ta' Transport Malta Joseph Bugeja qalu li huwa ta' pjaċir għalihom li l-Gvern qiegħed jikkolabora mal-Università ta' Malta u mal-Malta Public Transport u semma li rotot fejn se jsiru l-provi diġà ġew identifikati. Il-Ministru għall-Edukazzjoni Justyne Caruana u r-Rettur tal-Università Alfred Vella faħħru dan il-proġett li se jkun qiegħed juża teknoloġija revoluzzjonarja u jitnaqqas it-traffiku u tniġġis fl-arja. .td_uid_3_609ee84d65bed_rand.td-a-rec-img{text-align:left}.td_uid_3_609ee84d65bed_rand.td-a-rec-img img{margin:0 auto 0 0}